**רוחמה רז** (התפרסמה בעבר גם כ"**רוחמה**"; נולדה ב-13 בינואר 1955) היא זמרת ישראלית.

ביוגרפיה
--------

רז נולדה כרוחמה זרגרי למשפחה בת שבעה ילדים. הוריה עלו מאיראן, ולימים רז תיארה אותם כהורים "מודרניים" ש"הקפידו לדבר עברית ותמכו בנו". גדלה והתחנכה בקטמונים שבירושלים, ולמדה בבית ספר ממלכתי דתי ואחר-כך בתיכון באקדמיה למוסיקה בירושלים. את דרכה כזמרת החלה בילדותה יחד עם אחותה, בצמד שהופיע באירועים בבית הספר ובפסטיבלים בירושלים. ב־1968 השתתפה ב"פסטיבל כישרונות נוער בבירה", שתועד על גבי תקליט, ובו שרה את השיר "לך ירושלים". למדה זמרה קלאסית וגיטרה קלאסית.

### בלהקה הצבאית

עם קבלתה ללהקה צבאית, עברתה את שם משפחתה לרז.
בצבא שירתה בצוות הווי פיקוד המרכז, ובין קטעי הסולו שלה בצוות ההווי בלט השיר "אי שם בבקעה".

כשעברה לצוות הווי חטיבת הצנחנים, היה להיטה הגדול כסולנית "בארץ אהבתי השקד פורח" (מילים של לאה גולדברג ולחן של מוני אמריליו), שנשאר מזוהה איתה עד היום.
בהרכב זה הייתה רז סולנית בשירים רבים שהלחין מוני אמריליו: "לכל אחד ירושלים", "אגדת שלושה וארבעה", "למה לא" ועוד, וכן בשיר "צלילי גיטרה" שהלחין סשה ארגוב.

בלהקת פיקוד המרכז, אליה עברה לאחר מכן, שרה כסולנית את השירים "ההר הירוק תמיד" ו"ערב קיץ ויונים", שהלחין אמריליו.

### קריירה כזמרת

עם שחרורה מצה"ל זכתה רז במקום הראשון בפסטיבל הזמר והפזמון 1977 (תשל"ז) עם השיר "רקפת", שהלחין ועיבד מוני אמריליו למילותיה של תלמה אליגון. שיר זה הפך לשיר הנושא של אלבומה השני, שיצא באותה שנה.

כמו כן התפרסמו ביצועי השירים שלה "פירות חמישה עשר" ("שלג על עירי") ו"בכרמי תימן".

בדצמבר 1978 השתתפה בפסטיבל שירי הילדים מספר 9 עם השיר "יערית" (מילים: שמרית אור, לחן ועיבוד: קובי אושרת).

ב־1979 הוציאה אלבום בשם "חלומות", בו נכלל אחד מלהיטי הסולו הגדולים ביותר שלה, "חלומות", שכתבה רחל שפירא ללחן של יאיר קלינגר. כמו כן נכללו בו השירים "בחופשתו" (רחל שפירא, חנן יובל) ו"שיר הלל" (ניסן פרידמן, עממי צרפתי). בדצמבר 1979 השתתפה שוב בפסטיבל שירי הילדים מספר 10 עם השיר "אב לילדתו אומר" (מילים: נחום שגיב, לחן: ניר נמרוד טנא, עיבוד: אילן ויצברג).

ב־1982 השתתפה בתקליט שירי הילדים "28 שירים ראשונים לגיל הרך".

ב־1983 נישאה ליגאל גוֹטֶסדינֶר, חבר קיבוץ גלאון שהיה מבוגר ממנה בעשר שנים, אלמן ואב לשלושה. היא עזבה את ירושלים ועברה לקיבוץ, שם נולדו לזוג שתי בנות והיא המעיטה בפעילות מוזיקלית והתרכזה בגידולן. בתחילת שנות ה-80 הופיעה בסדרה מישל עזרא ספרא ובניו, בתפקיד "זהווה/זהבה", זמרת.

רז חזרה להופיע באמצע שנות השמונים והקליטה את אלבומה "חדשה בעיר", שיצא ב־1988. לראשונה החלה רז לבצע שירים בסגנון פופ ורוק רך. בין השירים הבולטים: "ובלילה", "את מי את אוהבת רוחי", "כל כך דומים" ובעיקר "תמיד אותו מדבר". את אלבומה "בלב מולדת קטנה", שיצא ב־1991, הפיק שם טוב לוי, שגם הלחין מספר שירים לאלבום. באלבום זה נכללים השירים "כחכות רחל", שנכתב על ידי רחל שפירא, ו"במקום פרידה", שרז כתבה לזכר אחותה הבכורה מרים, שנרצחה בפיגוע בקו האוטובוס 405 ב־1989.

ב־1999 השתתפה רז בשני שירים של להקת כנסיית השכל, "היא הולכת" ו"היינו עושים אהבה", שהופיעו באלבומה של הלהקה, שנקרא בפשטות "כנסיית השכל".

ב־2003 יצא אלבומה "אתה יקר לי", שהורכב משירי רחל שפירא וזכה לקבלת פנים חמה. באלבום נכללה גרסה מחודשת ל"חלומות". כמו כן זכתה במקום השני בפסטיבל הלאדינו, שהתקיים במסגרת פסטיבל ישראל 2004, עם שירה "הכלה" (LA NOVIA).

ב־2005 הוציאה את אלבום הילדים "ספינה משוקולד", שכלל שירים וקטעי קריאה קצרים שכתב אלי רווה. את השירים הלחין רוברט ניסנזון ואלדד ירון עיבד מוזיקלית את האלבום.

ב־2007 השתתפה בהקלטת השיר "רוח האדם" (למילים ולחן של סי היימן, בשמת אדמון והמשוקם סיני מיתקי) יחד עם אמנים רבים, להגברת המודעות לשיקום נפגעי נפש בדרך עמותת אנוש. בחנוכה באותה שנה השתתפה בפסטיבל ילד פלא וזכתה במקום השלישי עם השיר "אוספת בי ימים" (שכתבה נורית בת-שחר צפריר והלחין ליאור דטאוקר). בדצמבר של אותה שנה הוציאה רז אלבום הנקרא "פיסת שמיים", בו היא חידשה כמה משיריה בסגנון קלאסי והוסיפה שירים חדשים. מבקר המוזיקה ישי ויסמן שיבח את האלבום בכתבתו למגזין פנאי פלוס: "האלבום מאופיין בגוון קולי עשיר, את שירתה המדהימה (ואין לי הגדרה אחרת) של רוחמה מלווים אנסמבלים ומקהלות קלאסיות. אלבום נוסטלגי ומתוק כמו געגוע לארץ ישראל התמימה של פעם." על האלבום זכתה רז בפרס אמ"י על שם אהוד מנור, על תרומה לזמר העברי.

ב־2010 הוציאה, בעזרת מרים משולם ובהפקתה, את האלבום "שיר השירים אשר לשלמה", ובו היא מבצעת משירי שיר השירים בלחנים של מרקו בחט.

רז מזוהה עם עיר הולדתה ירושלים, ורבים מהשירים ששרה מוקדשים לעירה, בהם "לכל אחד ירושלים", "פירות חמישה עשר" (אף על פי שהשיר נכתב במקורו למחזה "מסעות בנימין השלישי" ועוסק בעיירה בגולה) ו"עיר ואם". רוחמה מתאפיינת בסגנון שירים שניתן להגדירם כ"שירי ארץ ישראל היפה והטובה". על כך היא כונתה "הזמיר מירושלים".

ב־2011 השתתפה בתוכנית המציאות של ערוץ 24 "היכל התהילה" והייתה הזמרת היחידה שהעפילה לשלב הגמר בתוכנית, שם זכתה להגיע למקום השלישי.

ב־16 באוגוסט 2018 התקיימה הופעתה הראשונה של רז, מאז שעברה ניתוח להוצאת גידול מגזע המוח. בהופעה אירחה רז את יוני רכטר בתור אורח כבוד.

ב־2021 הקליטה לאחר תקופה ארוכה שיר חדש שהלחין מוני אמריליו, "בשורה טובה" (אם רק עלה של זית), למילים של לאה נאור.

חיים אישיים
-----------

רז נשואה ליגאל ואם לשתיים. מתגוררת ברעננה. בנוסף לקריירה כזמרת, רז היא מורה לפיתוח קול ומלמדת יוגה.

אחותה הבכורה, מרים צרפי, נרצחה בפיגוע בקו האוטובוס 405 (1989). לזכרה כתבה רז את השיר "במקום פרידה".

בשנת 2017 עברה רז ניתוח להוצאת גידול מגזע המוח. בנוסף, עברה טיפולי הקרנות ושיקום ממושך בבית חולים לוינשטיין.

דיסקוגרפיה
----------

* **עם רוחמה**, 1976
* **רקפת**, 1977
* **חלומות**, 1979
* **חדשה בעיר**, 1988
* **בלב מולדת קטנה**, 1991
* **משירי ארץ אהבתי**, 1995 (אוסף שירים)
* **חוט הלב**, 1998
* **אתה יקר לי**, 2003
* **ספינה משוקולד**, 2005
* **פיסת שמיים**, 2007
* **שיר השירים אשר לשלמה**, 2010
* **המיטב**, 2013 (אוסף כפול)

בשנת 2021 הקליטה את הפיוט 'לכה דודי' בלחן של המוזיקאי יניב ליבוביץ'.

קישורים חיצוניים
----------------

ויקישיתוף מדיה וקבצים בנושא **רוחמה רז** בוויקישיתוף
* אתר האינטרנט הרשמי של רוחמה רז
* רוחמה רז, ברשת החברתית פייסבוק

* רוחמה רז, במסד הנתונים הקולנועיים IMDb (באנגלית)

* רוחמה רז, באתר שירונט

* רוחמה רז, באתר MusicBrainz (באנגלית)

* רוחמה רז, באתר Discogs (באנגלית)

* רוחמה רז, באתר Tab4u

* רוחמה רז, דף שער בספרייה הלאומית

* רוחמה רז, באתר MOOMA (בארכיון האינטרנט)
* האתר הרשמי של רוחמה רז, ארכיון האינטרנט
* סרט וידאו המציג חזרות לשיר "בארץ אהבתי" עם רוחמה רז וצוות הווי צנחנים והמלחין מוני אמריליו, סרטון באתר יוטיוב, 1974
* יעקב בר-און, רוחמה רז בראיון: "צבט לי שאייל גולן שר את 'חלומות' לנשיא", thepost
* אתר למנויים בלבד  סמדר שיר, "כששאלתי את הרופא מה הסיכויים להישאר בחיים הוא אמר: 'תתפללי'", באתר "ידיעות אחרונות", 18 ביולי 2018
* דודי פטימר, ‏רוחמה רז: "ירושלים כבר לא אותה העיר, אבל תמיד מעלה בי געגוע", באתר מעריב אונליין, 23 במאי 2020
* אתר למנויים בלבד בן שלו, רוחמה רז: "המחאה שלי היא לשיר יפה", באתר הארץ, 25 באוגוסט 2021

הערות שוליים
------------

1. 1 2 3  יוסי חרסונסקי, רוחמה רז, מעריב, 7 במרץ 1977.
2. 1 2 3 4 5  זוהר אליה, בארץ אהבתה(הקישור אינו פעיל, 7.9.2021), local רעננה, 4 בספטמבר 2014.
3. ↑  "פסטיבל כישרונות נוער בבירה" באתר Discogs.
4. ↑   רוחמה רז מספרת על השיר בארץ אהבתי בריאיון ליואב גינאי, סרטון באתר יוטיוב
5. ↑  השיר לאחותי מרים, מעריב, 27 באוקטובר 1989.
6. ↑  שם משפחתה מאז נישואיה הוא גוטסדינר; ראו סמדר שיר, רוחמה רז: "הרופא אמר לי תתפללי שתחיי", באתר ynet, 20 ביולי 2018.
7. ↑   במקום פרידה, מצגת, סרטון באתר יוטיוב
8. ↑  ספי קצב, ‏אין מוצא: הפיינליסטים של "היכל התהילה" עושים פוזות, באתר ‏מאקו‏, 14 ביולי 2011
9. ↑  סמדר שיר, רוחמה רז: "הרופא אמר לי תתפללי שתחיי", באתר ynet, 20 ביולי 2018.
10. ↑   "בשורה טובה", סרטון באתר יוטיוב
11. ↑  פיתוח קול בשיטה ייחודית עם הזמרת רוחמה רז, באתר אודות השיעורים
12. ↑  הידעתם שרוחמה, מלבד היותה זמרת, היא גם מורה ליוגה?, בדף הפייסבוק
13. ↑  דף לזכר מרים צרפי, ב"לעד" – אתר לזכר האזרחים חללי פעולות האיבה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310827605171
* ISNI: 0000 0000 7911 0800
* LCCN: no2008122789
* MusicBrainz: 5c16d658-3e93-4ac1-a0c3-31609c74b53e
* VIAF: 98525636
* WorldCat: lccn-no2008122789

 |